रेमिटेन्सका कारण उपभोग संस्कृति बढेपछि डिपार्टमेन्ट स्टोर, अस्पताल, रेस्टुरेन्ट, निजी विद्यालय, कलेज समेत उसैगरी थपिएका छन् । तिनमा रोजगारी पाउनेको संख्या पनि बढेको छ । तुलनात्मक रुपमा बढी तलब पाउने ब्यांक तथा वित्तीय संस्थाको विस्तार, राष्ट्रिय/अन्तर्राष्ट्रिय गैरसरकारी संस्थाको फैलावटले पनि मध्यमवर्ग बढाइरहेकै छ । पर्यटनको आय, बन्द व्यापारको विस्तार, सडकमार्ग विस्तारले गाउँको आम्दानी बढ्दा पनि मध्यमवर्ग थपिएका छन् । पछिल्लो तीन दशकमा करीब ७४ हजार किमी सबैखाले सडक थपिएको छ ।
